মার্জ মারিনার যুদ্ধ (৬৫৭)

মার্জ মারিনার যুদ্ধ হলো ৬৫৭ সালে প্রথম ফিতনার সময় সংঘটিত একটি সামরিক সংঘাত। এতে চতুর্থ খলিফা আলি ইবনে আবি তালিবের অধীনস্থ ইরাকি আরব বাহিনীর সঙ্গে শামের বিদ্রোহী ও দীর্ঘদিনের গভর্নর মুয়াবিয়া ইবনে আবি সুফিয়ানের নেতৃত্বাধীন সিরীয় আরব বাহিনীর মুখোমুখি সংঘর্ষ হয়। উভয় পক্ষই আল-জাজিরা অঞ্চলের নিয়ন্ত্রণ প্রতিষ্ঠার জন্য লড়াই করে। বিরোধ ক্রমে সামরিক সংঘর্ষে রূপ নেয় এবং শেষ পর্যন্ত পরিস্থিতি এমন পর্যায়ে পৌঁছে যে, উভয় বাহিনীই পিছু হটতে বাধ্য হয়।

 পটভূমি 
তৃতীয় খলিফা উসমান ইবন আফফানের হত্যাকাণ্ডের পর মদিনায় মুসলিম সম্প্রদায়ের প্রভাবশালী ব্যক্তিরা আলিকে উসমানের উত্তরসূরি হিসেবে খলিফা নির্বাচিত করেন। তবে আলির খিলাফত সকলের কাছে গ্রহণযোগ্য হয়নি। কারণ উসমানের সমর্থকদের একটি অংশ, বিশেষত উসমানের উমাইয়া বংশীয় আত্মীয় এবং বৃহত্তর সিরিয়ার দীর্ঘদিনের গভর্নর মুয়াবিয়া খলিফা আলির কর্তৃত্ব প্রত্যাখ্যান করেন। মুয়াবিয়া শুধু সিরিয়াই নয়, আল-জাজিরা অঞ্চলের উপরও নিয়ন্ত্রণ প্রতিষ্ঠা করেন, যা রাজনৈতিক ও সামরিকভাবে অত্যন্ত গুরুত্বপূর্ণ ছিল। উটের যুদ্ধে আলি বিজয়ী হওয়ার পরও মু‘য়াবিয়া তার অবস্থান আরো সুদৃঢ় করতে উদ্যোগী হন। তিনি তার অধীনস্থ কর্মকর্তা দাহহাক ইবনে কায়েসকে আল-জাজিরার গভর্নর হিসেবে নিয়োগ দেন। তখন হার্রান, সারকেসিয়াম, রুহা ও রাক্কার মতো গুরুত্বপূর্ণ শহর আল-জাজিরা অঞ্চলের অন্তর্ভুক্ত ছিল। এসব অঞ্চলে উসমানিয়া বাহিনীর অনেক জনসংখ্যা বসতি স্থাপন করে, যারা খলিফা উসমানের হত্যার প্রতিশোধ এবং তার নীতির ধারাবাহিকতা বজায় রাখার পক্ষে ছিল। ফলে মুয়াবিয়ার জন্য এই অঞ্চল ছিল একটি গুরুত্বপূর্ণ ঘাঁটি।

অন্যদিকে, আলি যখন কুফাকে নিজের রাজধানী হিসেবে প্রতিষ্ঠা করেন, তখন তিনি নিজের বিশ্বস্ত সেনাপতি মালিক আল-আশতারকে আল-জাজিরার গভর্নর হিসেবে নিয়োগ দেন। এর মাধ্যমে আলি মু‘য়াবিয়ার প্রভাববলয়কে চ্যালেঞ্জ জানাতে এবং কৌশলগত অঞ্চলগুলোতে নিজের কর্তৃত্ব প্রতিষ্ঠা করতে সচেষ্ট হন। ফলে আল-জাজিরা অঞ্চলটি প্রথম ফিতনার সময় দুই পক্ষের মধ্যে প্রতিদ্বন্দ্বিতার একটি গুরুত্বপূর্ণ ক্ষেত্র হয়ে ওঠে। এই গৃহযুদ্ধ চলাকালে উসমানিয়া নেতা সিমাক ইবনে মাখরামা একশত অনুগামী নিয়ে রাক্কায় পালিয়ে যান এবং মুয়াবিয়ার প্রতি আনুগত্য ঘোষণা করেন। তখন তিনি মু‘য়াবিয়াকে সমর্থন দেওয়ার অঙ্গীকার করেন, যা সিরিয়া ও আল-জাজিরায় মু‘য়াবিয়ার অবস্থানকে আরো শক্তিশালী করে। পরবর্তীতে তার গোত্রের আরও সাতশত লোক রাক্কায় এসে যোগ দেয়। এভাবে রাক্কা উসমানিয়াদের একটি কেন্দ্রে পরিণত হয় এবং মু‘আবিয়ার রাজনৈতিক ও সামরিক কৌশলের অংশ হয়ে ওঠে।

 যুদ্ধ 
মালিক আল-আশতার এই উদ্ভূত হুমকির প্রতিরোধ করতে হাররানের দিকে অগ্রসর হন। প্রতিক্রিয়ায় মুয়াবিয়া আল-আশতারের অগ্রযাত্রা থামানোর জন্য দাহহাককে প্রেরণ করেন।  উভয় বাহিনী রাক্কা ও হাররানের মাঝে অবস্থিত মার্জ মারিনা নামক স্থানে মুখোমুখি হয়। সেখানে উভয়ের মধ্যে একদিন ব্যাপী তীব্র সংঘর্ষ সংঘটিত হয়। অবশেষে দাহহাকের বাহিনী পরাজিত হয়ে সুরক্ষিত নগরী হাররানের দিকে পিছু হটে আশ্রয় নেয়।

দাহহাক হাররানে সরে গেলে মালিক আল-আশতার তাকে অনুসরণ করে সেখানে অবরোধ স্থাপন করেন। হাররানের রক্ষকদের সহায়তা করার জন্য মুয়াবিয়া হিমসের গভর্নর আবদুর রহমান ইবনে খালিদকে প্রেরণ করেন। আগত এই শক্তিবৃদ্ধির সংবাদ পেয়ে মালিক আল-আশতার রাক্কা ও সার্কেসিয়ামের পথ ধরে পিছু হটেন। তবে পরবর্তীতে রাক্কা ও সার্কেসিয়ামের অধিবাসীরা নিজেদের সশস্ত্র করে আল-আশতারের বিরুদ্ধে প্রতিরোধ গড়ে তোলে। শেষ পর্যন্ত আল-আশতারের বাহিনী পরাজিত হয়ে মসুলের দিকে সরে যেতে বাধ্য।

 আরো দেখুন 

 উটের যুদ্ধ
 সিফফিনের যুদ্ধ

 তথ্যসূত্র 

বিষয়শ্রেণী:প্রথম ফিতনা
বিষয়শ্রেণী:রাশিদুন খিলাফত জড়িত লড়াই